༄༅། །ཀུན་རིག་བརྒྱུད་པའི་གསོལ་འདེབས་བཞུགས།། ན་མཿསརྦྦ་བིདྷེ་ཝཱ་ཡ། ཀུན་རིག་གི་དབང་གི་བླ་མ་བརྒྱུད་པ་ལ་གསོལ་བ་འདེབས་པ་སྡིག་སྦྱོངས་ཐར་པའི་ལམ་སྟོན་ཞེས་བྱ་བ། བླ་མ་དང་རྣམ་སྣང་དབྱེར་མེད་ལ་གུས་པས་ཕྱག་འཚལ་ལོ། །འདྲེན་མཆོག་ཞིང་འདིའི་སྟོན་པ་ཤཱཀྱའི་ཏོག །གསང་ཆེན་རྒྱ་མཚོའི་མངའ་བདག་རྡོ་རྗེ་འཛིན། །ཤར་ཕྱོགས་ཟ་ཧོར་རྒྱལ་པོ་རབ་གསལ་ཟླ། །འགྲོ་བའི་སྐྱབས་མགོན་གསུམ་ལ་གསོལ་བ་འདེབས། །རྣམ་མང་རྒྱུད་སྡེའི་དོན་གཟིགས་རབ་འབྱོར་སྐྱངས། །སྒྲོལ་མས་རྗེས་བཟུང་ཀུན་དགའ་སྙིང་པོའི་ཞབས། །རྣལ་འབྱོར་རྒྱུད་ཀུན་མཁྱེན་པའི་ཤེས་རབ་སྐྱངས། །ཡོ་གའི་སྲོལ་འབྱེད་གསུམ་ལ་གསོལ་བ་འདེབས། །གསང་ཆེན་མངའ་བདག་ཞི་བ་སྙིང་པོ་དང་། །དཔག་ཡས་ཐུགས་རྗེའི་གཏེར་ཆེན་དགེ་མཚན་བཤེས། །ཚུལ་ཁྲིམས་ནོར་བུའི་གླིང་འཛིན་བདེ་བའི་ཞབས། །དགེ་ལེགས་འབྱུང་གནས་གསུམ་ལ་གསོལ་བ་འདེབས། །རིག་གནས་ཀུན་གཟིགས་དད་བྱེད་གོ་ཆ་དཔལ། །གངས་ཅན་དགེ་ལེགས་མཛད་པའི་རིན་ཆེན་བཟང་། །གསང་སྔགས་བཟླས་པའི་མཐུ་བརྙེས་བྲག་སྟེངས་པ། །བོད་ཡུལ་གསལ་མཛད་གསུམ་ལ་གསོལ་བ་འདེབས། །རིམ་གཉིས་བརྟན་པ་ཐོབ་པའི་སློབ་དཔོན་གྲགས། །སྙིགས་དུས་སྐྱེ་དགུའི་མགོན་སྐྱབས་ས་སྐྱ་པ། །དེ་གསུང་གདམས་པའི་མཛོད་འཛིན་གཉག་སྟོན་ཞབས། །ཕན་བདེ་རྒྱས་མཛད་གསུམ་ལ་གསོལ་བ་འདེབས། །རྨད་བྱུང་རྒྱུད་སྡེའི་དོན་དགོངས་རྗེ་བཙུན་པ། །ཤེས་བྱ་ཀུན་མཁྱེན་ས་སྐྱ་པཎྜི་ཏ། །ཟག་མེད་ཆོས་ལ་དབང་འབྱོར་འཕགས་པའི་མཚན། །འཇམ་དབྱངས་རྣམ་འཕྲུལ་གསུམ་ལ་གསོལ་བ་འདེབས། །མཐའ་ཡས་འགྲོ་བའི་དོན་མཛད་དཀོན་མཆོག་དཔལ། །ཉམས་དང་རྟོགས་པ་མཐར་ཕྱིན་བྲག་ཕུག་པ། །རྒྱལ་བའི་བསྟན་འཛིན་བསོད་ནམས་རྒྱལ་མཚན་དཔལ། །བརྒྱུད་པའི་སྲོལ་འཛིན་གསུམ་ལ་གསོལ་བ་འདེབས། །སྙན་བརྒྱུད་རྒྱ་མཚོའི་འབྱུང་གནས་དཔལ་ལྡན་པ། །ཚོགས་གཉིས་ཡོངས་རྫོགས་ཡེ་ཤེས་རྒྱལ་མཚན་དང་། །རྡོ་རྗེ་འཆང་དངོས་ཀུན་དགའ་བཟང་པོའི་ཞབས། །བསྟན་པའི་སྒྲོན་མེ་གསུམ་ལ་གསོལ་བ་འདེབས། །བྱམས་དང་སྙིང་རྗེའི་བདག་ཉིད་དཀོན་མཆོག་མཚན། །དྲི་མེད་རིང་ལུགས་འབྱེད་མཁས་ཀུན་མཁྱེན་མཚན། །བྱིན་རླབས་ཀུན་འདུས་སངས་རྒྱས་རིན་ཆེན་ཞབས། །གྲུབ་པ་མཐར་ཕྱིན་གསུམ་ལ་གསོལ་བ་འདེབས། །རབ་མཛེས་ཀུན་དགའི་བསོད་ནམས་ལེགས་གྲུབ་སྐུ། །གྲགས་པའི་རྒྱལ་མཚན་ཆོས་སྒྲ་སྒྲོག་པའི་གསུང་། །སྲིད་ཞིའི་དཔལ་འབྱོར་ཀུན་སྩོལ་བཟང་པོའི་ཐུགས། །འཇམ་དབྱངས་ཆོས་ཀྱི་རྗེ་ལ་གསོལ་བ་འདེབས། །ལུས་ངག་ཡིད་ཀྱིས་ཕྱག་འཚལ་མཆོད་པ་འབུལ། །བདག་གཞན་དུས་གསུམ་དགེ་ལ་རྗེས་ཡི་རངས། །གྲངས་མེད་སྐྱེ་དགུ་སྨིན་གྲོལ་མ་གྱུར་བར། །ཆོས་འཁོར་བསྐོར་ཞིང་བརྟན་པར་བཞུགས་སུ་གསོལ། །དམིགས་ཡུལ་ཚེ་འདས་འདི་ཡིས་གཙོ་བྱས་པའི། །མར་གྱུར་འགྲོ་བས་དུག་གསུམ་གྱིས་བསླངས་ཏེ། །མི་དགེའི་ལས་རྣམས་ཆེ་ཆུང་ཅི་བསགས་པ། །བླ་མ་རྣམ་སྣང་ཆེན་པོའི་སྤྱན་སྔ་རུ། །མནོང་ཞིང་འགྱོད་པའི་སེམས་ཀྱི་བཤགས་བགྱིད་ན། །བདག་དང་སྲིད་མཚོར་འཁྱམས་པའི་སེམས་ཅན་རྣམས། །ལས་ངན་སྡིག་སྒྲིབ་སྦྱངས་ཤིང་ལམ་བསྟན་ནས། །བདེ་ཆེན་མཁའ་སྤྱོད་གནས་སུ་འཁྲིད་པར་ཤོག །འདི་ལྟར་བགྱིས་པའི་དགེ་རྩ་འདིས་མཚོན་ནས། །དུས་གསུམ་རྣམ་དཀར་དགེ་བ་ཅི་བསགས་མཐུས། །ཚེ་འདས་ངན་འགྲོའི་སྡུག་བསྔལ་ལས་གྲོལ་ཏེ། །ཁྱབ་བདག་ཆོས་དབྱིངས་རྒྱལ་པོ་ཉིད་གྱུར་ཅིག །ཅེས་ཁྱབ་བདག་རྣམ་སྣང་ཆེན་པོའི་བླ་མ་བརྒྱུད་པ་ལ་གསོལ་བ་འདེབས་པ་ཚེ་འདས་ཀྱི་སྡིག་པ་སྦྱོང་ཤིང་མཁའ་སྤྱོད་ལམ་སྟོན་ཞེས་བ་འདི་དཔལ་ས་སྐྱ་ལོ་ཙཱ་བས་ལོ་དགོན་པར་སྦྱར་བའོ། །ཨེ་ཝཾ།།